Tokom “Sedmice sudske nagodbe” riješeno 13 sporova

U Općinskom sudu Zenica od 21. septembra do 02. oktobra 2020. godine  realizovana je “Sedmica sudske nagodbe”, tokom koje je riješeno 13 sudskih sporova.

“Postignut je značajan napredak u odnosu na prošlu “Sedmica sudske nagodbe”, kada su zaključene tri nagodbe”, rekao je Naiče Arnaut, glasnogovornik po ovlaštenju Općinskog suda Zenica.

“Značajno je da je sudsku nagodbu moguće pokrenuti i zaključiti tokom cijele godine”, naglasio je Arnaut, dodajući: “Tokom 2019. godine ukupno su bile zaključene 92 sudske nagodbe. U 2020. godini do 8. oktobra već je postignuto ukupno 111 nagodbi, što je opet značajan pozitivan pomak. Građani su prepoznali nastojanja Općinskog suda Zenica da olakša rješavanje sporova i cijeli sudski proces učini efikasnijim, ekonomičnijim, bržim i prihvatljivijim za stranke, a rezultati su već vidljivi. Bitno je pomenuti finansijske olakšice. 2.854 KM utrošilo bi se na rješenje 13 sporova u redovnom procesu dok je tokom ove “Sedmice sudske nagodne”, za njihovo zaključenje nagodbom utrošeno 1.427 KM. Prema Zakonu o sudskim taksama ZDK predviđeno je plaćanje polovine iznosa vrijednosti takse u odnosu na tužbu ili na presudu”, objasnio je Arnaut.

Naiče Arnaut

Tri parnična predmeta, pet nagodbi u privrednim sporovima čije rješavanje je zahtijevalo uplatu većih novčanih sredstava, dva spora čija je vrijednost bila manja od 5.000 KM, dva predmeta komunalnih sporova i jedan izvršnog postupka, struktura je sudskih predmeta riješenih tokom protekle “Sedmice sudske nagodbe”, inače sedme od 2016. godine, kada ih je počelo implementirati Visoko sudsko i tužilačko vijeće Bosne i Hercegovine realizujući je u svim bosanskohercegovačkim sudovima sredstvima Vlada Norveške i Švedske.

Cilj je rješavanje što većeg broja parničkih i vanparničnih predmeta mirnim putem. Sud garantuje valjanost ovakvih nagodbi u smislu pravomoćnosti i izvršnosti jednako kao da se radi o sudskim odlukama. Na ovaj način se želi izvršiti pozitivan utjecaj na efikasnost sudskih postupaka te promjenu pristupa suda i stranaka rješavanju sporova, gdje je prioritet brzo i efikasno rješavanje, s akcentom na zadovoljstvo stranaka ishodom spora i uslugom suda. Spor se okončava zaključenjem sudske nagodbe pred prvostepenim sudom, postignut sporazumom učesnika nagodbe unesenim u zapisnik i sa potpisom stranaka.

“Građani se pozivaju da sami sudjeluju u bržem i finansijski povoljnijem rješavanju njihovih sudskih sporova, da koriste olakšice koje im se nude”, istakao je Naiče Arnaut, glasnogovornik po ovlaštenju Općinskog suda Zenica.